**Predkladacia správa**

Zákonom č. 55/2017 Z. z. o štátnej službe a o zmene a doplnení niektorých zákonov (ďalej len „zákon o štátnej službe“) dochádza s účinnosťou od 1. júna 2017 k zrušeniu zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon č. 400/2009 Z. z.“) a  účinnosť strácajú aj všetky právne predpisy vydané na základe jeho splnomocňovacích ustanovení.

Nariadenie vlády Slovenskej republiky č. 365/2016 Z. z. zo 14. decembra 2016, ktorým sa ustanovujú zvýšené platové tarify štátnych zamestnancov o 4% s účinnosťou od 1. januára 2017 vydané na základe splnomocňovacieho ustanovenia § 113 ods. 1 zákona č. 400/2009 Z. z. nezohľadňuje zvýšenie platových taríf štátnych zamestnancov od 1. júna 2017 uvedených v prílohe č. 3 k zákonu o štátnej službe.

V tejto súvislosti je potrebné vydať nové nariadenie vlády Slovenskej republiky, ktorého účelom je s účinnosťou od 1. júna 2017 ustanoviť zvýšené platové tarify štátnych zamestnancov uvedené v prílohe č. 3 k zákonu o štátnej službe o 4%, a tak zachovať výšku platových taríf štátnych zamestnancov na rovnakej úrovni, ako sú platové tarify štátnych zamestnancov priznané na základe nariadenia vlády Slovenskej republiky č. 365/2016 Z. z., ktoré k 1. júnu 2017 stratí účinnosť.

Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (ďalej len „návrh nariadenia vlády“) sa predkladá v zmysle § 159 ods. 1 zákona o štátnej službe, ktorý splnomocňuje vládu Slovenskej republiky na jeho vydanie.

Zvýšenie platových taríf štátnych zamestnancov bude mať negatívny vplyv na  rozpočet verejnej správy.

Kvantifikovaná suma finančného dopadu zvýšenia platových taríf na štátny rozpočet zodpovedá sume kvantifikovanej v doložke vplyvov k schválenému nariadeniu vlády SR č. 365/2016 Z. z. zo 14. decembra 2016. V roku 2017 predstavuje alikvotnú časť pripadajúcu na obdobie od 1. júna 2017 do 31. decembra 2017. Zvýšenie platových taríf o 4 % je zohľadnené v schválenom rozpočte na rok 2017 a v návrhu rozpočtu verejnej správy na roky 2018 až 2020.

Predložený návrh nariadenia vlády má pozitívny sociálny vplyv na hospodárenie obyvateľstva, nemá vplyv na podnikateľské prostredie, životné prostredie ani informatizáciu spoločnosti ani vplyv na služby verejnej správy pre občana.

Návrh nariadenia vlády nie je potrebné predložiť na vnútrokomunitárne pripomienkové konanie.

Návrh nariadenia vlády bol predmetom skráteného medzirezortného pripomienkového konania, ktorého výsledky sú uvedené vo vyhodnotení medzirezortného pripomienkového konania.

Návrh nariadenia vlády sa predkladá bez rozporov.